བརྙན་ཡིག་ཡིག་སྒྱུར་བྱེད་སྐབས་ཚིག་གི་རྩ་བར་གྱུར་པའི་མིང་བརྡ་བསྒྱུར་སྟངས་ནི་ཤིན་ཏུ་གལ་ཆེ་བ་ཞིག་རེད།དེའི་རྒྱུ་མཚན་ཡང་མདོ་དབུས་ཁམས་གསུམ་ས་ཆ་སོ་སོར་གནས་པས་རིག་གནས་འགྲོ་འོང་བྱེད་ཡུལ་མི་གཅིག་ཅིང་།སྔོན་ཆད་ཀྱི་ཆོས་སྐད་དམ་བསྟན་བཅོས་ཀྱི་སྐད་ཆས་སྤྱི་ཚོགས་ཀྱི་དགོས་མཁོ་སྐོང་མ་ཐུབ་པའམ།སྐད་ཆ་བརྗེས་བཤད་ན་སྔོན་མའི་སྤྱི་སྐད་དེ་ཉིད་སྐད་འགྱུར་བ་དང་བསྟུན་ནས་གོམ་པ་མཉམ་སྤོས་བྱས་མ་ཐུབ་པའི་དབང་གིས།ཕྱིས་སུ་ཡིག་སྐད་དང་ཁ་སྐད།ཡུལ་སྐད་ཅེས་ཕྱོགས་སོ་སོར་ཐོར་བ་ཡིན་ལ།དེ་མིན་པར་ཡི་གེར་ཕབ་པ་དང་ཁ་ནས་བཤད་པ་གཉིས་ཇི་མ་ཇི་བཞིན་དུ་བྱུང་ཡོད་ཚེ་འདི་ལྟ་བུའི་གནས་སྟངས་ཤིག་འབྱུང་མི་སྲིད་པ་སྙམ།དེའི་རྒྱུ་རྐྱེན་ཡང་སྔོན་ཆད་རིག་གནས་ཀྱི་ལྟེ་བ་ལྟ་བུ་ནི་དགོན་པ་ཡིན་ལ།དགོན་པ་ནས་ཐོས་བསམ་བྱས་པའི་གྲྭ་བ་ནི་དུས་སྐབས་དེའི་བོད་ཀྱི་རིག་གནས་པ་དང་རིག་གནས་ཀྱི་ཁྱབ་ཁོངས་ཡོངས་རྫོགས་ལ་དབང་སྒྱུར་བྱེད་མཁན་ཡིན་ལ།ཁོ་ཚོས་ཆོས་ཀྱི་བསྟན་བཅོས་རྣམས་རྒྱབ་རྩར་བཞག་སྟེ།ཡུལ་སྐད་དང་ལུང་སྐད་ལ་གྲོང་ཚིག་ཅེས་ཐ་སྙད་དག་དུས་ཐོག་ཏུ་བསྡུ་སྒྲིག་མ་བྱས་པར་བརྟེན།ཕྱིས་སུ་ཁ་སྐད་དང་ཡིག་སྐད་གཉིས་ཀྱི་བར་ཐག་དེ་བས་ཀྱང་རིང་དུ་སོང་བ་ཡིན།